Ranskan tasavallan aloite neuvoston direktiivin antamiseksi ilman tarvittavia asiakirjoja jäsenvaltioiden alueelle tulevia kolmansien maiden kansalaisia kuljettavia liikenteenharjoittajia koskevien rahallisten seuraamusten yhdenmukaistamisesta



Virallinen lehti nro C 269 , 20/09/2000 s. 0008 - 0009



Ranskan tasavallan aloite neuvoston direktiivin antamiseksi ilman tarvittavia asiakirjoja jäsenvaltioiden alueelle tulevia kolmansien maiden kansalaisia kuljettavia liikenteenharjoittajia koskevien rahallisten seuraamusten yhdenmukaistamisesta (2000/C 269/06) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 61 artiklan a alakohdan sekä sen 63 artiklan 3 kohdan b alakohdan, ottaa huomioon Ranskan tasavallan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Laittoman maahanmuuton torjumiseksi tehokkaasti on erityisen tärkeää, että kaikissa jäsenvaltioissa on säännökset, joissa on vahvistettu ulkomaiden kansalaisia jäsenvaltioiden alueelle kuljettavien liikenteenharjoittajien velvollisuudet. Tämän tavoitteen täyden tehon varmistamiseksi olisi myös yhdenmukaistettava jäsenvaltioissa tällä hetkellä säädetyt rahalliset seuraamukset ottamalla käyttöön vähimmäismäärä niitä tapauksia varten, joissa liikenteenharjoittajien velvollisuuksia on rikottu. (2) Tällaisten säännösten olemassaolo ei saa missään tapauksessa vaikuttaa haitallisesti turvapaikkaoikeuden käyttöön. Tätä varten on tärkeää, että jäsenvaltiot eivät sovella tämän direktiivin nojalla käyttöön ottamiaan seuraamuksia, jos kolmannen maan kansalainen tulee maahan turvapaikkaa hakeakseen. (3) Ei ole syytä puuttua jäsenvaltioilla olevaan mahdollisuuteen pitää voimassa tai ottaa käyttöön liikenteenharjoittajia koskevia muita velvoitteita. (4) Päättäessään ottaa käyttöön tarkastukset rajoillaan Schengenissä 19 päivänä kesäkuuta 1990 allekirjoitetun, 14 päivänä kesäkuuta 1985 tehdyn Schengenin sopimuksen soveltamista koskevan yleissopimuksen(3) 2 artiklan 2 kohdassa määritellyissä olosuhteissa jäsenvaltion olisi kyettävä soveltamaan tämän direktiivin nojalla annettuja säännöksiä sisäisillä rajoillaan. (5) Tämä direktiivi on jatkoa Schengenin säännöstölle Schengenin säännöstön sisällyttämisestä osaksi Euroopan unionia tehdyn pöytäkirjan mukaisesti, ON ANTANUT TÄMÄN DIREKTIIVIN: 1 artikla Tämän direktiivin tarkoituksena on lähentää jäsenvaltioiden lakeja, asetuksia ja hallinnollisia määräyksiä määrättäessä rahallisia seuraamuksia liikenteenharjoittajille, jotka eivät noudata heille säädettyä velvollisuutta tarkistaa, että heidän jäsenvaltioiden alueelle kuljettamillaan kolmansien maiden kansalaisilla on matkustusasiakirjat ja tarvittaessa heihin kansallisuutensa johdosta sovellettavassa säännöstössä edellytetyt viisumit. 2 artikla Tässä direktiivissä tarkoitetaan: "kolmannen maan kansalaisella" henkilöä, jolla ei ole Euroopan yhteisön jäsenvaltion, Islannin tai Norjan kansalaisuutta; "liikenteenharjoittajalla" lento- ja meriliikenteen harjoittajia sekä rajat ylittäviä kansainvälisiä linja-autokuljetuksia ryhmille järjestäviä liikenteenharjoittajia, lukuun ottamatta paikallista rajaliikennettä. 3 artikla 1. Jos kolmannen valtion kansalaiselta evätään maahanpääsy tämän ylittäessä jonkin jäsenvaltion ulkorajaa matkustusasiakirjojen ja tarvittaessa 1 artiklassa tarkoitettujen viisumien puuttumisen takia, hänet lento-, meri- tai maateitse kuljettaneen liikenteenharjoittajan on otettava hänet viipymättä vastuulleen ja kuljetettava hänet taikaisin a) lähtövaltioon; b) kolmanteen valtioon, joka on myöntänyt matkustusasiakirjan, jolla henkilö on matkustanut; tai c) johonkin muuhun valtioon, johon hänen pääsynsä on varma. 2. Edellä 1 kohdassa tarkoitettuja toimenpiteitä sovelletaan myös silloin, kun jäsenvaltion alueen kautta kulkeva kolmannen maan kansalainen käännytetään, jos a) liikenteenharjoittaja, jonka oli tarkoitus kuljettaa henkilö määrämaahan, kieltäytyy ottamasta tätä kuljetettavakseen; tai b) määrämaan viranomaiset ovat käännyttäneet henkilön rajalta ja lähettäneet hänet takaisin valtioon, jonka kautta hän on kulkenut. 3. Jos liikenteenharjoittaja ei voi huolehtia kyseisen kolmannen maan kansalaisen paluusta, hänen on löydettävä välittömästi keino lähettää tämä takaisin ja maksettava takaisin lähettämisestä aiheutuvat kulut. Jos henkilöä ei voida lähettää takaisin välittömästi, liikenteenharjoittajan on lisäksi huolehdittava kolmannen maan kansalaisesta, jota käännyttäminen koskee. 4 artikla 1. Jäsenvaltioiden on säädettävä kansallisessa lainsäädännössään rahallisista seuraamuksista liikenteenharjoittajille, jotka kuljettavat jäsenvaltioiden alueelle kolmansien maiden kansalaisia, joilla ei ole matkustusasiakirjoja ja tarvittaessa näihin henkilöihin näiden kansallisuuden vuoksi sovellettavan säännöstön edellyttämiä viisumeita. 2. Edellä 1 kohdassa tarkoitettujen seuraamusten on oltava vakuuttavia. Niiden vähimmäismäärän on oltava 2000 euroa kuljetettua henkilöä kohti. 3. Edellä 1 ja 2 kohtaa ei sovelleta, jos kolmannen maan kansalainen tulee jäsenvaltion alueelle turvapaikkaa hakeakseen. 5 artikla Tämä direktiivi ei estä jäsenvaltioita säätämästä tai pitämästä voimassa sellaisia liikenteenharjoittajia, jotka eivät noudata 1 artiklassa tarkoitettuja velvoitteita, koskevia muita toimenpiteitä, joihin kuuluu ankarampia rahallisia seuraamuksia tai muun tyyppisiä seuraamuksia, esimerkiksi ajoneuvon pysäyttäminen tai takavarikointi taikka liikenneluvan väliaikainen tai pysyvä peruuttaminen. 6 artikla Päättäessään soveltaa Schengenissä 19 päivänä kesäkuuta 1990 allekirjoitetun, 14 päivänä kesäkuuta 1985 tehdyn Schengenin sopimuksen soveltamista koskevan yleissopimuksen 2 artiklan 2 kohdan määräyksiä jäsenvaltio voi soveltaa tämän direktiivin nojalla hyväksyttyjä toimenpiteitä niiden sisärajojensa ylittämiseen, joita päätös koskee. 7 artikla 1. Jäsenvaltioiden on toteutettava tämän direktiivin noudattamisen edellyttämät toimenpiteet viimeistään ...(4). Niiden on ilmoitettava tästä komissiolle viipymättä. 2. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen vittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 8 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 9 artikla Tämä direktiivi on osoitettu kaikille jäsenvaltioille. Tehty Brysselissä ... Neuvoston puolesta Puheenjohtaja ... (1) EYVL C ... (2) EYVL C ... (3) EYVL C ... (ei vielä julkaistu). (4) 18 kuukautta direktiivin antamispäivästä.